Document ID: 32005R0488

KOMISSION ASETUS (EY) N:o 488/2005,
annettu 21 päivänä maaliskuuta 2005,
Euroopan lentoturvallisuusviraston perimistä maksuista ja palkkioista
(ETA:n kannalta merkityksellinen teksti)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon yhteisistä siviili-ilmailua koskevista säännöistä ja Euroopan lentoturvallisuusviraston perustamisesta 15 päivänä heinäkuuta 2002 annetun Euroopan parlamentin ja neuvoston asetuksen (EY) N:o 1592/2002 (1) ja erityisesti sen 53 artiklan 1 kohdan,
on kuullut Euroopan lentoturvallisuusviraston hallintoneuvostoa,
sekä katsoo seuraavaa:
(1)
Euroopan lentoturvallisuusviraston, jäljempänä ’virasto’, tulot muodostuvat yhteisön rahoitusosuudesta, asetuksen (EY) N:o 1592/2002 55 artiklassa tarkoitettujen sopimusten sopimuspuolina olevien Euroopan kolmansien maiden rahoitusosuudesta, maksuista, jotka hakijat suorittavat viraston myöntämistä, ylläpitämistä ja muuttamista todistuksista ja hyväksynnöistä, sekä palkkioista, jotka peritään julkaisuista, muutoksenhakujen käsittelystä, koulutuksesta ja muista viraston tarjoamista palveluista.
(2)
Viraston tulojen ja menojen on oltava tasapainossa.
(3)
Tässä asetuksessa tarkoitetut maksut ja palkkiot vaatii ja perii yksinomaan virasto euromääräisinä. Ne on määritettävä avoimesti, oikeudenmukaisesti ja yhdenmukaisesti.
(4)
Viraston perimät maksut eivät saa vaarantaa alan eurooppalaisten yritysten kilpailukykyä. Lisäksi ne on määritettävä perustein, joissa otetaan asianmukaisesti huomioon pienten yritysten maksukyky. Yritysten maantieteellinen sijoittautuminen jäsenvaltioiden alueille ei saa johtaa syrjintään niiden välillä.
(5)
Hakijalle on mahdollisuuksien mukaan ennen palvelun suorittamista ilmoitettava ennakoitavissa oleva määrä, joka tältä peritään palvelusta, sekä maksuehdot. Määrän määrittämisessä käytettyjen perusteiden on oltava selkeitä, yhdenmukaisia ja julkisia. Jos määrää ei voida määrittää etukäteen, hakijalle on ilmoitettava tästä ennen palvelun suorittamista. Tässä tapauksessa on ennen palvelun alkua vahvistettava selkeät säännöt, joiden mukaisesti määrä arvioidaan palvelun toteutuksen aikana.
(6)
Hakijalta perittävän maksun suuruus riippuu viraston suorittaman tehtävän vaativuudesta ja tarvittavasta työmäärästä.
(7)
Yrityksiin päin on vallittava taloudellinen läpinäkyvyys, ja niiden on voitava ennakoida niiltä perittävien maksujen kustannukset. Samalla on säilytettävä tasapaino virastolle sen hyväksyntätehtävistä aiheutuvien kokonaiskustannusten ja sen perimien maksujen kokonaistuloksen välillä. Sen vuoksi maksujen tasoa olisi voitava tarkistaa vuosittain viraston taloudellisten tulosten ja ennusteiden pohjalta.
(8)
Tässä asetuksessa säädetyt toimenpiteet ovat asetuksen (EY) N:o 1592/2002 54 artiklan 1 kohdalla perustetun komitean lausunnon mukaiset,
ON ANTANUT TÄMÄN ASETUKSEN:
I LUKU
YLEISET SÄÄNNÖKSET
1 artikla
Tätä asetusta sovelletaan maksuihin ja palkkioihin, jotka Euroopan lentoturvallisuusvirasto, jäljempänä ’virasto’, perii korvaukseksi tarjoamistaan palveluista, mukaan lukien tavaroiden toimitus.
Siinä määritetään muun muassa tapaukset, joissa asetuksen (EY) N:o 1592/2002 48 artiklan 1 kohdassa tarkoitetut maksut ja palkkiot peritään, sekä kyseisten maksujen ja palkkioiden määrät ja maksuehdot.
2 artikla
Tässä asetuksessa tarkoitetaan:
a)
’palkkioilla’ määriä, jotka virasto perii suorittamistaan palveluista hakijalta, joka vastaanottaa kyseiset palvelut, lukuun ottamatta hyväksyntätehtäviä;
b)
’maksuilla’ määriä, jotka virasto perii hakijoilta asetuksen (EY) N:o 1592/2002 15 artiklassa tarkoitettujen todistusten ja hyväksyntöjen myöntämisestä, ylläpidosta tai muuttamisesta;
c)
’hyväksyntätehtävillä’ kaikkia viraston toimia, joita asetuksen (EY) N:o 1592/2002 15 artiklassa tarkoitettujen todistusten ja hyväksyntöjen myöntäminen, ylläpito tai muuttaminen edellyttää suoraan tai välillisesti;
d)
’hakijalla’ luonnollista henkilöä tai oikeushenkilöä, joka pyytää virastolta palvelua, mukaan lukien todistuksen tai hyväksynnän ylläpito taikka muuttaminen;
e)
’välittömillä kustannuksilla’ hyväksyntätehtäviin suoraan osallistuvasta henkilöstöstä aiheutuvia työvoimakustannuksia sekä hyväksyntätehtävien puitteissa toteutuneita kyseisen henkilöstön matkakustannuksia;
f)
’erityisillä kustannuksilla’ majoitus- ja ruokailukustannuksia, odottamattomia lisäkustannuksia sekä henkilöstölle hyväksyntätehtävien yhteydessä maksettuja matkakorvauksia;
g)
’välillisillä kustannuksilla’ niitä viraston yleisiä kustannuksia, jotka voidaan kirjata hyväksyntätehtävistä johtuviksi, mukaan lukien sääntelyaineiston osittaisesta laatimisesta johtuvat kustannukset;
h)
’tosiasiallisilla kustannuksilla’ virastolle tosiasiallisesti aiheutuneita menoja;
i)
’sääntelyaineistolla’ asiakirjoja, jotka virasto laatii asetuksen (EY) N:o 1592/2002 14 artiklan 2 kohdan mukaisesti.
II LUKU
PALKKIOT
3 artikla
Virasto perii palkkioita kaikista hakijoille suorittamistaan palveluista, mukaan lukien tavaroiden toimittaminen, lukuun ottamatta seuraavia:
a)
hyväksyntätehtävät;
b)
Euroopan parlamentin ja neuvoston asetuksen (EY) N:o 1049/2001 (2) mukaisesti toimitetut asiakirjat ja tiedot niiden muodosta riippumatta;
c)
viraston Internet-sivustolta ilmaiseksi saatavissa olevat asiakirjat.
Lisäksi virasto perii palkkioita, kun johonkin sen päätökseen haetaan muutosta asetuksen (EY) N:o 1592/2002 35 artiklan mukaisesti.
4 artikla
1. Viraston perimien palkkioiden määrä vastaa suoritetun palvelun tosiasiallisia kustannuksia, mukaan lukien kustannukset, jotka aiheutuvat palvelun saattamisesta hakijan saataville.
2. Haettaessa asetuksen (EY) N:o 1592/2002 35 artiklan mukaisesti muutosta palkkiona peritään liitteessä mainittu kiinteä määrä. Jos muutoksenhaku ratkaistaan muutoksenhakijan hyväksi, virasto palauttaa kyseisen määrän muutoksenhakijalle ilman eri toimenpidettä.
3. Palkkioiden määrä ilmaistaan euroina. Palkkioiden määrä ja maksuehdot ilmoitetaan hakijalle ennen palvelun suorittamista.
5 artikla
Palkkiot peritään hakijalta tai tapauksen mukaan muutoksenhakijalta.
Palkkiot peritään euroina.
Jollei sopimuksessa toisin määrätä, palkkiot peritään ennen palvelun suorittamista tai tapauksen mukaan ennen muutoksenhakumenettelyn aloittamista.
III LUKU
MAKSUT
6 artikla
1. Maksuista saatavien kokonaistulojen on katettava kaikki hyväksyntätehtävistä aiheutuvat välittömät, välilliset ja erityiset kustannukset, mukaan lukien niihin liittyvän jatkuvan valvonnan kustannukset.
2. Viraston on eriteltävä tuloistaan ja menoistaan ne, jotka voidaan kirjata hyväksyntätehtävistä johtuviksi.
Tätä varten:
a)
maksut, jotka virasto perii korvauksena hyväksyntätehtävistä, on pidettävä erillisellä tilillä ja niistä on pidettävä erillistä kirjanpitoa;
b)
viraston on toteutettava kustannuslaskentaa tuloista ja menoista. Kussakin budjettinimikkeistön menoluokassa on määritettävä jakoperusteen avulla se osuus kyseisestä menosta, joka voidaan kirjata hyväksyntätehtävistä johtuvaksi.
3. Maksuista on tehtävä alustava kokonaisarvio kunkin varainhoitovuoden alussa. Arvio on tehtävä viraston edellisten taloudellisten tulosten, sen tuloja ja menoja koskevan ennakkoarvion ja sen alustavan työsuunnitelman perusteella.
4. Jotta vältetään syrjintä jäsenvaltioiden alueille sijoittautuneiden yritysten välillä, näille yrityksille suoritettuihin hyväksyntätehtäviin liittyvät matkakustannukset on laskettava yhteen ja jaettava tasasuuruisesti hakijoiden kesken.
5. Liitettä tarkastellaan uudelleen ja tarvittaessa tarkistetaan 14 kuukauden kuluttua tämän asetuksen voimaantulosta. Sen jälkeen sitä voidaan tarkistaa vuosittain.
Liitteessä ilmoitetut määrät ja kertoimet julkaistaan myös viraston virallisessa julkaisussa.
7 artikla
Maksut muodostuvat yhdestä tai useammasta seuraavista osatekijöistä:
a)
kiinteämääräinen osa, jonka määrä vaihtelee viraston suorittaman tehtävän vaativuuden mukaan; kiinteämääräisen osan yksittäiset arvot ja niihin liittyvät kertoimet ilmoitetaan liitteessä;
b)
tarvittavaan työmäärään suhteutettu vaihtelevansuuruinen osa ilmaistaan tuntitaksalla kerrottuna tuntimääränä, joka lasketaan 9 artiklan 2 kohdan mukaisesti; tuntitaksan määrä ilmaistaan liitteessä;
c)
määrä vastaa hyväksyntätehtävään liittyviä erityisiä kustannuksia, jotka korvataan kokonaisuudessaan niiden tosiasiallisten kustannusten mukaan.
8 artikla
1. Maksut määritetään seuraavan kaavan mukaan:
Σ R = x D
jossa:
Σ R
=
viraston perimien maksujen vuosittainen tuotto
D
=
viraston talousarvioon kirjatut vuosittaiset menot
x
=
niiden vuosittaisten menojen prosenttiosuus, jotka voidaan suoraan tai välillisesti kirjata hyväksyntätehtävistä johtuviksi
2. Asetuksen (EY) N:o 1592/2002 53 artiklan 4 kohdan toisessa alakohdassa tarkoitetun siirtymäkauden aikana osa mainitun asetuksen 48 artiklan 1 kohdan a alakohdassa tarkoitetusta rahoitusosuudesta voidaan tarvittaessa käyttää kattamaan virastolle hyväksyntätehtävistä aiheutuvia kustannuksia. Tässä tapauksessa maksut määritetään siirtymäkauden aikana seuraavan kaavan mukaan:
Σ R = xD - Cp
jossa:
Cp
=
se osa asetuksen (EY) N:o 1592/2002 48 artiklan 1 kohdan a alakohdassa tarkoitetusta rahoitusosuudesta, joka käytetään viraston suorittamien hyväksyntätehtävien rahoittamiseen.
Viimeistään 1 päivästä tammikuuta 2008, Cp = 0.
9 artikla
1. Maksujen määrä riippuu hyväksyntätehtävän vaativuudesta ja tarvittavasta työmäärästä. Se lasketaan seuraavan kaavan mukaan:
R = F + (nh * t) + S
jossa:
R
=
perittävä maksu
F
=
kiinteämääräinen osa, joka riippuu suoritetun tehtävän laadusta (katso liite)
nh
=
laskutettujen tuntien määrä (jos sovelletaan, katso liite)
t
=
tuntitaksa (jos sovelletaan, katso liite)
S
=
erityiset kustannukset
2. Tuntitaksa (t) lasketaan hyväksyntätehtäviin suoraan osallistuvasta viraston henkilöstöstä aiheutuvien työvoimakustannusten vuosittaisen kokonaismäärän perusteella. Se määritetään seuraavan kaavan mukaan:
t = Cs/N
jossa:
Cs
=
hyväksyntätehtäviin suoraan osallistuvasta viraston henkilöstöstä aiheutuvien työvoimakustannusten vuosittainen kokonaismäärä (palkat, eläkemaksut ja sosiaaliturvamaksut)
N
=
hyväksyntätehtäviin suoraan osallistuvan viraston henkilöstön työtuntien vuosittainen summa
10 artikla
Jos hyväksyntätehtävä suoritetaan kokonaan tai osittain jäsenvaltioiden alueiden ulkopuolella, jäsenvaltioiden alueiden ulkopuolella toteutuvat matkakustannukset sisällytetään hakijalta veloitettavaan maksuun, sanotun kuitenkaan rajoittamatta 9 artiklan soveltamista. Kyseiseen tehtävään tai tehtävän osaan liittyvän maksun suuruus määritetään seuraavan kaavan mukaan:
R = F + (nh * t) + S + V
jossa:
R
=
perittävä maksu
F
=
kiinteämääräinen osa, joka riippuu suoritetun tehtävän laadusta (katso liite)
nh
=
laskutettujen tuntien määrä (jos sovelletaan, katso liite)
t
=
tuntitaksa (jos sovelletaan, katso liite)
S
=
erityiset kustannukset
V
=
ylimääräiset matkakustannukset
Hakijalta veloitettavat ylimääräiset matkakustannukset käsittävät jäsenvaltioiden ulkopuolisten matkojen tosiasialliset kustannukset ja asiantuntijoiden kyseisiin matkoihin käyttämän ajan, joka veloitetaan tuntitaksan mukaan.
11 artikla
Hyväksyntätehtävä voidaan hakijan pyynnöstä ja pääjohtajan suostumuksella suorittaa erityisellä tavalla.
Tässä tapauksessa hyväksyntätehtävä suoritetaan:
a)
käyttämällä tehtävään henkilöstöä sellaisista henkilöstöluokista, joiden henkilöstöä virasto ei tavallisesti käyttäisi tällaiseen tehtävään, jos se noudattaisi tavanomaisia menettelyjään; ja/tai
b)
käyttämällä henkilöstöresursseja siten, että tehtävä suoritetaan lyhyemmässä ajassa kuin viraston tavanomaisten menettelyjen mukaisesti.
Perittävää maksua korotetaan tässä tapauksessa poikkeuksellisesti, jotta voidaan korvata kaikki virastolle kyseiseen erityiseen pyyntöön vastaamisesta aiheutuneet menot.
12 artikla
1. Maksu peritään hakijalta. Se on maksettava euroina.
2. Todistuksen tai hyväksynnän myöntämisen, ylläpidon tai muuttamisen ehtona on siitä perittävän maksun suorittaminen kokonaisuudessaan. Jos maksua ei suoriteta, virasto voi peruuttaa kyseisen todistuksen tai hyväksynnän ilmoitettuaan tästä virallisesti hakijalle.
3. Viraston soveltamat maksutariffit ja -ehdot ilmoitetaan hakijalle hakemuksen jättämisen yhteydessä.
4. Hyväksyntätehtävissä, joihin liittyy vaihtelevansuuruisen osan maksaminen, viraston on toimitettava hakijalle kustannusarvio, joka hakijan on hyväksyttävä ennen kyseisen tehtävän alkua. Viraston on muutettava kustannusarviota, jos tehtävä osoittautuu ennakoitua helpommaksi ja nopeammaksi toteuttaa tai jos se osoittautuu vaativammaksi ja hitaammaksi toteuttaa kuin virasto olisi kohtuudella voinut ennakoida.
5. Tehtävissä, joihin liittyy ainoastaan kiinteämääräisen osan maksaminen, puolet tästä osasta maksetaan ennen kyseisen tehtävän alkua ja loput todistuksen tai hyväksynnän myöntämisen yhteydessä.
6. Tehtävissä, joihin liittyy vaihtelevansuuruisen osan maksaminen, 30 prosenttia perittävän maksun kokonaismäärästä (joka sisältää mahdollisen kiinteämääräisen osan) maksetaan ennen kyseisen tehtävän alkua. Tästä kokonaismäärästä 40 prosenttia maksetaan tehtävän etenemisen mukaan neljännesvuosittaisissa erissä. Loput 30 prosenttia maksetaan todistuksen tai hyväksynnän myöntämisen yhteydessä.
7. Todistusten ja hyväksyntöjen ylläpitoon liittyvät maksut suoritetaan viraston vahvistaman sekä todistusten ja hyväksyntöjen haltijoille ilmoittaman aikataulun mukaan. Aikataulu perustuu tarkastuksiin, jotka virasto suorittaa tarkistaakseen, että todistukset ja hyväksynnät ovat edelleen voimassa.
8. Jos virasto päättää hakemuksen ensimmäisen käsittelyn jälkeen, ettei hakemusta hyväksytä, mahdollinen jo peritty maksu palautetaan hakijalle lukuun ottamatta määrää, jonka on tarkoitus kattaa hakemuksen käsittelyn hallinnolliset kustannukset. Tämä määrä vastaa liitteessä ilmoitettua kiinteämääräistä maksua D.
9. Jos virasto keskeyttää hyväksyntätehtävän siitä syystä, että hakijan varat ovat riittämättömät tai hakija ei noudata hänelle kuuluvia velvollisuuksia, perittävien maksujen saldo erääntyy kokonaisuudessaan hetkellä, jona virasto keskeyttää työnsä.
IV LUKU
SIIRTYMÄ- JA LOPPUSÄÄNNÖKSET
13 artikla
Yksinomaan virasto perii ja vaatii hyväksyntätehtävistä veloitettavat maksut 1 päivästä kesäkuuta 2005 lukien.
Jäsenvaltiot eivät saa periä maksuja hyväksyntätehtävistä, vaikka ne suorittaisivat ne viraston puolesta.
Virasto maksaa jäsenvaltiolle korvauksen hyväksyntätehtävistä, jotka jäsenvaltiot suorittavat sen puolesta.
Virasto perii jäsenvaltioiden sen puolesta suorittamista hyväksyntätehtävistä, jotka ovat vireillä 1 päivästä kesäkuuta 2005, maksut siten, että hakijan ei tarvitse maksaa kaksinkertaista maksua.
14 artikla
Tämän asetuksen täytäntöönpanemiseksi viraston on viimeistään 30 päivää ennen 1-13 artiklan soveltamisen alkamispäivää vahvistettava kirjallisesti komissiolle, että se voi huolehtia sille tässä asetuksessa annetuista tehtävistä ja erityisesti laskea ja laskuttaa hakijoilta perittävät maksut ja maksaa korvaukset jäsenvaltioille.
15 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.
Sen 1-13 artiklaa sovelletaan 1 päivästä kesäkuuta 2005.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 21 päivänä maaliskuuta 2005.

Labels: 3
8
4
15